钦定古今图书集成/理学汇编/文学典/第171卷 > 《徐师曾文体明辩》 > 《论》
## 钦定古今图书集成/理学汇编/文学典/第171卷 > 《徐师曾文体明辩》 > 《论》

按《字书》云：“论者，议也。”刘勰云：“论者，伦也。”弥纶群言而
研精一理者也。论之立名，始于《论语》。若《六韬》二论，乃
后人之追题耳。其为体，则辩正然否，穷有数，追无形，
迹坚求通，钩深取极，乃百虑之筌蹄，万事之权衡也。
至其条流，实有四品，陈政则与议说合契，释经则与
传注参体，辨史则与赞评齐行，铨文则与序引共纪，
“此论之大体也。而萧统《文选》则分为三，设论居首，史
论次之，论又次之。”较诸勰说，差为未尽。惟设论则勰
所未及，而乃取《答客难》《答宾戏》《解嘲》三首以实之。夫
文有答有解，已各自为一体，统不明言其体，而概谓
之论，岂不误哉！愚谓析理亦与议说合契，讽寓则与
箴解同科，设辞则与问对一致。今兼二子之说，例为
八品：一曰《理论》，二曰《政论》，三曰《经论》，四曰《史论》。〈有评议述
赞二体〉五曰《文论》，六曰《讽论》，七曰《寓论》，八曰《设论》。其题
或曰“某论”，或曰《论某》，则各随作者命之，无异义也。